ועדת העבודה, הרווחה והבריאות, כנסת 17, פרוטוקול מספר 200, 2007-05-07 11:00

משה שרוני: שלום לכולם, אני פותח את ישיבת ועדת העבודה, הרווחה והבריאות.

משה שרוני: על סדר היום, הוספת תוספת בתקנות החולה הנוטה למות (ועדות, מסמכים, מאגר מידע ודיווח), התשס"ז-2007.

משה שרוני: התקנות אושרו ב-21 למרץ2007, חוק החולה הנוטה למות, תיקון טעות.

נעה בן שבת: בתקנות שאושר ב-21 למרץ, בתקנה 14 הפנינו לטופס שיקבע בתוספת לחוק, חשבנו שיקבעו אותו בתוספת לחוק שהוא בעצם מאפשר לחולה הנוטה למות שכשיר להביע את רצונו להביע את רצונו לגבי הטיפולים אותם יקבל.

נעה בן שבת: מתברר שלמעשה אי אפשר לתקן את התוספת לחוק כי אין הפנייה בחוק לטופס הזה, לכן משרד הבריאות מבקש להוסיף את התוספת לתקנות, את אותו טופס שדובר פה קודם, במקום שיהיה כתוספת לחוק הוא יהיה כתוספת לתקנות וכתוצאה מזה גם מתקנים את הסיפא לתקנה 14א, במקום להפנות לתוספת בחוק מפנים לתופסת בתקנות.

נעה בן שבת: למעשה זה תיקון טכני לחלוטין.

טליה אגמון: למעשה זה הוספה של טופס של תיעוד של הוראה של חולה הנוטה למות, כשיר, בזמן אמיתי שהוא לא רוצה שיטפלו בו או באיזה מגבלות הוא רוצה שיטפלו בו.

טליה אגמון: זה טופס שיש בו תיעוד של השם שלו ורצונו ושהסבירו לו את הדברים שצריכים להסביר בסיטואציה הזאת וגם הרופא שמסביר לו את הסיטואציה חותם, וזה יהיה תיעוד מסודר של הבעת רצונו של אדם בזמן אמיתי.

טליה אגמון: בגלל זה אין התייחסות בטפסים שיש בחוק עצמו אלא יש רק טפסים של מראש.

טליה אגמון: החוק הזה הוא מאוד פשוט וברור.

משה שרוני: אם אין הערות אפשר לאשר?

נעה בן שבת: תיקון לתקנה 14 והוספת התוספת.

משה שרוני: מי בעד לאשר הוספת תוספת לתקנות בנוסח המתואר ובתיקון בהתניה שבתקנה 14א שתפנה לתוספת התקנות במקום לתוספת החוק.

משה שרוני: מי בעד?

משה שרוני: מי נגד?

משה שרוני: מי נמנע?

משה שרוני: אושר.

נעה בן שבת: לגבי תיקון טעות בחוק החולה הנוטה למות, יש פה פניה של יושבת ראש הכנסת לגבי טעות סופר שנפלה בחוק כאשר בנוסח שנדון בוועדה ואושר בוועדה היו 2 הוראות שהופיעו באותו סעיף קטן ולאחר מכן בשלב הניסוח הן פוצלו ל-2 סעיפים קטנים נפרדים.

נעה בן שבת: הפיצול הזה לא נזכר אחרי זה, הוא צורף לסעיף קטן 1 ולא התייחסות לסעיף הקטן השני.

נעה בן שבת: אנחנו מדברים על סעיפים 16 ו-17 לחוק שהם קובעים מתי אפשר להימנע ממתן טיפול לחולה הנוטה למות, כשמזכירים שם שרצונו נקבע לפי סעיף 5ב לחוק, ולא מזכירים שם את 5ג לחוק.

נעה בן שבת: כשלמעשה גם 5ב וגם 5ג מתייחסים לחולה הנוטה למות שאינו כשיר ויש בהם הוראות שונות לגבי קביעת רצונו.

נעה בן שבת: אחד זה דרך אחת שהיא על פי הנחיות מוקדמות או על פי יפוי כוח שניתן.

נעה בן שבת: סעיף קטן ג' מתייחס לקביעה של הרופא האחראי על פי דעת קרוב שיודע על רצונו של אותו חולה הנוטה למות.

נעה בן שבת: מכיוון שסעיף 16ג בגלל השינוי שחל מהנוסח שאושר בוועדה לנוסח שבסופו של דבר אחרי ניסוח יגדל הפיצול הזה ל-2 פסקאות, נזכר רק סעיף 5ב ולכאורה 5ג לא נזכר, למרות ששניהם היו הדרכים שהחוק קובע כדי להוציא חולה מחזקת מצווה למות.

נעה בן שבת: על פניו הסתכלנו על הנוסחים, ברור שזו השמטה.

נעה בן שבת: אנחנו מציעים לוועדה לקבוע שזאת השמטה מקרית.

טליה אגמון: השמטה של הפניות בשני סעיפים ובלעדי התיקון הזה לסעיף 5ג אין שום משמעות כי אף אחד לא מתייחס אליו אחר כך בהמשך.

אריה אלדד: סעיף 5ג לחוק הראשי?

טליה אגמון: סעיף 5ג לחוק הראשי לא נזכר אחר כך בשום הפניה בהמשך בגלל שבניסוח הסופי הוסיפו לו את המספור ג', לפני זה הוא היה פשוט חלק מ-ב.

טליה אגמון: בכל מקום שההפניה היא ל-ב' שתהיה גם ל-ג'.

משה שרוני: והכל בגלל ההשמטה שלא באשמתנו, כל אלה שהיו צריכים לעשות הגהה ולא עשו את זה.

משה שרוני: מכל מקום, הסיכום של הוועדה קובע שאומנם נפלה טעות של השמטה מקרית בכך שסעיף קטן 5ג אינו מוזכר בסעיפים 16, ו-17.

משה שרוני: הוועדה מציעה לתקן את הטעות בתחולת ממועד כניסת החוק לתוקף, כ"ד בכסלו התשס"ז, 15 בדצמבר 2006.

משה שרוני: מי בעד התיקון?

משה שרוני: מי נגד?

משה שרוני: מי נמנע?

משה שרוני: אושר, תודה רבה.